**Los trams**

Los trams que son lo Mau. E çò me sembla qu'èi hasti de Bordèu pr'amor d'eths, e deu Mauriac pr'amor que los èi entenuts plànher dens la soa vutz. De la crampa avant, a *l'Hôtel des Quatre Sœurs*, ond « dravèvam », quan èri coishe, hòrt grana e hreda, los entení bramar pausa, aus viraplecs, e gemir a har fremir. Lo matin, lo vailet que nos i vinè avitar lo huec, dens la chaminèia de marme negue, mès lo miaular deus trams que m'avè dijà deishudat, pauruc e dolorós.

Mèi tard, un còp au licèu, los èi sovent atenuts, devath la pluja sinistra d'un Bordèu grisàs e delejat dens las ensenhas coloriadas, tostemps com shetz de nada esperança. A las estancas, d'esquia au potèu, la saca suu cuu, que viní trempe, e dab jo, lo pichot mon deus emplegats, deus leitèrs, deus retreitats, deus professors usats, dont parlèvan pas, dont se damorèvan aquí dens lo hred e dens — e'm pensi — ua manièra d'òdi.

E aqueth desdeishament, la neit, quan lo tram se’m portèva, a la cauja de darrèr, viatjaire tot solet, a jo lo còishe de la sega amistosa e plenha de bèstias, entà la vila mala ; segotit, desclicotat, entà l'inconeishut : dens la tralha deus ralhs lusents, com entà la mòrt. Se hadè gelibre, los *trolleys* gitèvan flòcs d'eslasias bluras, flòcs mauhasents.

Après la guèrra, coneishoi un oficièr american dont eth tanben anèva esperar los trams, lo ser, quan ave hòrt pintat, a las viradas las mèi gemicairas. E que tirèva tota la soa banda de cartochas dens las vitras illuminadas, dont hugèn, copablas.